Oos-Kaap dalk rampgebied weens droogte | News24
Oos-Kaap dalk rampgebied weens droogte
Nelson Mandelabaai kan dalk as rampgebied verklaar word weens sy waterkrisis. Die metro se damme is slegs 47,23% vol, met die Churchilldam (foto) wat Dinsdag slegs 27% vol was. Foto: WERNER HILLS
AMPTENARE van die Nelson Mandelabaai-metro het gister vergader om dié metro weens sy voortslepende waterkrisis tot rampgebied te verklaar.
Só het Annette Lovemore, burgemeesterskomiteelid vir infrastruktuur en ingenieurswese in die metro, Dinsdagoggend tydens 'n besoek aan die Churchilldam in die Oos-Kaap gesê.
Dié dam was Dinsdag slegs 27% vol – en slegs 17% van dié water is bruikbaar, omdat die laaste 10% baie slik bevat.
"Oor die algemeen is die vlakke by al ons damme laag," het Lovemore gesê. "Dit is tans 47,23% vol, en as dit sak tot 45% kwalifiseer dit as 'n ramp."
Dit is die rede waarom die metro se interne rampbestuur-afdeling gaan vergader. "Dit is die eerste stap in die proses om aansoek te doen vir fondse om die ramp te verlig," het Lovemore verduidelik.
Intussen beraam die metro ook ander planne om die waterkrisis te verlig, het Athol Trollip, burgemeester, gesê. "Ons boor byvoorbeeld by die Coega-nywerheidsontwikkelingsone om ondergrondse water te kry en sal alle munisipale swembaddens wat lek, sluit," het Trollip gesê. "Die belangrikste deel is egter om water te bespaar. Ons is verheug dat inwoners reeds baie doen om te bespaar, maar ons moet nóg bespaar, want ons water raak op."
Volgens Trollip is een van die grootste probleme mense wat meer as 50 kiloliter water 'n maand gebruik. "Dié mense stel watervoorsiening vir ons almal in gevaar. Ons wil binne die volgende twee weke dié mense identifiseer en besoek. As hulle nie hul gewoontes drasties verander nie, sal ons na strenger optrede oorgaan."
Trollip sê dié stappe kan wissel van boetes tot watertoevoer wat opgeskort word.
Hulle sal ook dié stappe toepas op armer verbruikers wat die agt kiloliter water wat die metro maandeliks gratis voorsien, ver oorskry. "Dit kos R20 miljoen tot R40 miljoen 'n maand wat ons eerder kan gebruik om water na ander gebiede te bring."
Die metro wil ook volgende week tydens Waterweek opvoedingsprogramme oor waterbesparing by skole in werking stel.
"Dronkbestuur was jare gelede nie 'n probleem nie, maar toe dit kop uitgesteek het, het dit 'n geslag geneem van kinders wat opgevoed is oor die gevare daarvan voor dit weer afgeneem het. Daarom wil ons nou kinders van jonk af leer dat water uit 'n dam kom en nie uit 'n kraan nie – en hoe hulle dit kan bespaar."